## Educació cita el comité de vaga dels tribunals de l’oposició de Secundària a una nova reunió en busca d’acord que evite que 18.000 opositors es vegen afectats el 31 de maig

*** El director general de Personal Docent ha mantingut una primera presa de contacte amb representants de l’STEPV i el Consell Sindical Obrer, convocants de la vaga, que han quedat de nou citats el dimecres**

La Conselleria d’Educació, Cultura, Universitats i Ocupació ha citat els membres del comité de vaga dels tribunals d’oposició de Secundària a una nova reunió el dimecres, 28 de maig.

Esta nova reunió té com a objectiu aportar propostes per a intentar arribar a un acord que evite la vaga convocada per al 31 de maig coincidint amb la segona jornada de les oposicions de Secundària, sectors singulars d’FP, EOI, Música, Arts Escèniques, Plàstiques i Disseny.

El director general de Personal Docent, Pablo Ortega, s’ha reunit este dilluns amb els membres del comité de vaga dels tribunals d’oposició, pertanyents al sindicat STEPV i al Consell Sindical Obrer.

Pablo Ortega ha indicat que des de la Conselleria d’Educació “es vol arribar a un acord per a evitar que més de 18.000 opositors es vegen afectats i es pose en risc la celebració d’esta segona fase de la prova que es va iniciar el passat 24 de maig sense incidències”.

Finalment, el director general ha plantejat a les organitzacions sindicals una nova proposta de cara a les oposicions de 2026 “per a negociar un nou sistema que eximisca els membres dels tribunals de les seues funcions docents, substituint-los en els seus centres, mentres dura el procés selectiu”.

Fecha: 26/05/2025